തെക്കൻ താണിശ്ശേരി പള്ളി

തൃശൂർ ജില്ലയുടെയും എറണാകുളം ജില്ലയുടെയും അതിർത്തി പങ്കിടുന്ന കുഴൂർ ഗ്രാമപഞ്ചായത്തിൽ സ്ഥിതിചെയ്യുന്ന ഒരു പള്ളിയാണ് തെക്കൻ താണിശ്ശേരി പള്ളി. വിശുദ്ധ ഫ്രാൻസിസ് സേവ്യർ ൻ്റെ നാമധേയത്തിലുള്ളതാണ് ഈ പള്ളി. സിറോ മലബാർ  സഭയിലെ ഇരിങ്ങാലക്കുട രൂപതയിലാണ് ഈ പള്ളി സ്ഥിതിചെയ്യുന്നത്.

ചരിത്രം
വൈക്കോൽ മേഞ്ഞ്, പനമ്പുകൊണ്ടു മറച്ച ഒരു ഹാൾ. പിന്നീട് ഓലമേഞ്ഞ്, അതിനുമുകളിൽ മരക്കുരിശ്. ഇതായിരുന്നു തെക്കൻ താണിശേരി പള്ളിയുടെ ലളിതമായ തുടക്കം. പത്തൊമ്പതാം നൂറ്റാണ്ടിന്റെ പുലരിയിൽ, കൃത്യമായി പറഞ്ഞാൽ 1807 ലായിരുന്നു അത്.

അതുവരെ അമ്പഴക്കാട് പള്ളിയുടെ കീഴിലായിരുന്നു തെക്കൻ താണിശേരി. അക്കാലത്ത് താണിശേരി കര, കുഴൂർകര, പൂപ്പത്തികര, മടത്തുംപടി കര എന്നീ കരകളിൽ വ്യാപിച്ചുകിടന്നിരുന്ന പ്രകൃതി രമണീയമായ പ്രദേശം. തെങ്ങും നെല്ലും അതിരിട്ട ഗ്രാമപ്രദേശങ്ങൾ. പെരിയാറിന്റെ കൈവഴികളിലൊന്നായ ചാലക്കുടിപ്പുഴയുടെ തീരപ്രദേശം. കാർഷിക സമൃദ്ധിയുടെ ഹരിതാഭ നിറഞ്ഞ ഗ്രാമാന്തരങ്ങളിൽ ആഴത്തിൽ വേരോടി നിന്ന വിശ്വാസത്തിന്റെ തുരുത്തുകൾ. അവിടെ ക്രൈസ്തവ വിശ്വാസം തളിർക്കുകയും പൂവിടുകയും കായ്ഫലങ്ങൾ സമൃദ്ധമായി വിളയുകയും ചെയ്തുകൊണ്ടിരുന്ന കാലം. ആ വിശ്വാസി സമൂഹത്തിന്റെ ആധ്യാത്മികാവശ്യങ്ങൾ നിറവേറ്റിക്കൊണ്ടിരുന്നത് ചരിത്രപ്രസിദ്ധമായ അമ്പഴക്കാട് പള്ളിയായിരുന്നു. റോഡും യാത്രാസൗകര്യങ്ങളുമില്ലാതിരുന്ന ഗ്രാമീണ ജനതയ്ക്ക് അമ്പഴക്കാട്ട് പോയി വരിക ദുഷ്‌കരമായിരുന്നു പലപ്പോഴും. പ്രത്യേകിച്ച് മഴക്കാലങ്ങളിൽ. അങ്ങനെയാണ് തങ്ങൾക്കായി ഒരു പള്ളി എന്ന സ്വപ്‌നം അവരുടെ മനസ്സിൽ തലയുയർത്തിയത്. പ്രാർത്ഥിക്കാനും ഒരുമിച്ചു കൂടുന്നതിനും വേണ്ടി വൈക്കോൽകൊണ്ട് ഒരു ഷെഡ് നിർമിക്കാനായിരുന്നു തീരുമാനം.

എന്നാൽ ഹൈന്ദവർക്ക് സ്വാധീനമുള്ള പ്രദേശമായിരുന്നതിനാൽ അതത്ര എളുപ്പമായിരുന്നില്ല. കുഴൂർ ഓട്ടുപുറം പ്രദേശത്തും കാക്കുളിശ്ശേരിയിലും മറ്റും ഷെഡ് കെട്ടാൻ ശ്രമിച്ചെങ്കിലും നടന്നില്ല. ഒടുവിൽ ക്ഷയിക്കാത്ത ദൃഢനിശ്ചയത്തിന്റെ പിൻബലത്തോടെ അവർ വെള്ളാട്ടുകുന്നിലാണ് ഷെഡ് പണിതത്. ഇന്നു പള്ളി സ്ഥിതി ചെയ്യുന്ന പ്രദേശം തന്നെയായിരുന്നു അത്. ജലദൗർലഭ്യവും സാമ്പത്തിക പരാധീനതകളും അവർക്ക് വിലങ്ങുതടിയായില്ല. പള്ളിക്കുവേണ്ടിയുള്ള സ്ഥലം പോട്ടേപ്പറമ്പിൽ, കാച്ചപ്പിള്ളി എന്നീ വീട്ടുകാർ ദാനമായി നൽകി.

അങ്ങനെ 1807 ൽ നിർമിച്ച ഷെഡാണ് പിന്നീട് പള്ളിയായി വികസിച്ചത്. വൈക്കോലിൽ നിന്നു ഓല ഷെഡിലേക്ക് മാറിയെങ്കിലും ഒരിക്കലുണ്ടായ ശക്തിയായ കാറ്റിൽ അത് തകർന്നു വീണു. ഇതിനുശേഷം കല്ലുകൊണ്ട് അടിത്തറകെട്ടി ചെറിയൊരു പള്ളി പണിയുകയായിരുന്നു. അമ്പഴക്കാട് പള്ളിയിൽ നിന്നു കൊണ്ടു വന്ന വിശുദ്ധ ഫ്രാൻസിസ് സേവ്യറിന്റെ രൂപം പള്ളിയിൽ സ്ഥാപിച്ചു. വരാപ്പുഴ രൂപതയിൽ നിന്നു വേർപിരിഞ്ഞു തൃശൂർ വികാരിയാത്ത് രൂപീകരിക്കപ്പെട്ട 1887 കാലമായിരുന്നു അത്. തൃശൂരിന്റെ വികാരി അപ്പസ്‌തോലിക്കയായിരുന്നു ബിഷപ് അഡോൾഫ് മെഡ്‌ലിക്കോട്ട്. അദ്ദേഹത്തിന്റെ അനുമതിയോടെ തെക്കൻ താണിശ്ശേരി അമ്പഴക്കാട് പള്ളിയുടെ കുരിശുപള്ളിയായി. ഞായറാഴ്ചകളിലും മറ്റു വിശേഷദിവസങ്ങളിലും അമ്പഴക്കാട് പള്ളിയിൽ നിന്നുള്ള വൈദികർ ഇവിടെ വന്നു ദിവ്യബലി അർപ്പിക്കാൻ തുടങ്ങി.

വിശ്വാസത്തിനുവേണ്ടി നിരവധി ത്യാഗങ്ങൾ സഹിച്ച ഒരു ജനതയുടെ ജീവിത സാഫല്യമായിരുന്നു ആ കൊച്ചു പള്ളി. കാലം പിന്നെയും മുന്നോട്ടൊഴുകി. ബിഷപ് മെഡ്‌ലിക്കോട്ടിനുശേഷം തൃശൂർ ബിഷപ്പായി സ്ഥാനമേറ്റ മാർ ജോൺ മേനാച്ചേരിയുടെ കാലത്ത് തെക്കൻതാണിശ്ശേരിയെ ഇടവകയായി ഉയർത്തി. എന്നാൽ കല്ലുകൊണ്ടു നിർമിച്ച അൾത്താരയും മദ്ബഹയുമുള്ള പള്ളി 1900നുശേഷമാണ് യാഥാർഥ്യമായത്. അതോടൊപ്പം വൈദിക മന്ദിരവും നിർമിക്കപ്പെട്ടു.

പുരോഗതിയുടെ പാതയിൽ പള്ളിയോടു ചേർന്നു പള്ളിക്കൂടം എന്ന സ്വപ്‌നം സഫലമാക്കി 1927 ൽ അന്നത്തെ വികാരി ഫാ. ജോർജ് പുതുശ്ശേരി ഇവിടെ പ്രാഥമിക വിദ്യാലയത്തിനു തുടക്കം കുറിച്ചു. 1945 ൽ ക്ലാരിസ്റ്റ് സിസ്റ്റേഴ്‌സ് യുപി സ്‌കൂൾ തുടങ്ങി; 1947 ൽ മഠം സ്ഥാപിച്ചു. യുപി സ്‌കൂൾ പിന്നീട് ഹൈസ്‌കൂളായി. 1951 ൽ കുഴൂർ പള്ളിയും 1957 ൽ മടത്തുംപടി കുരിശുപള്ളിയും ഇടവകളായി രൂപംകൊണ്ടപ്പോൾ, ആ ഭാഗങ്ങളിലുള്ളവർ പുതിയ ഇടവകകളിൽ ചേർന്നു.

തെക്കൻ താണിശ്ശേരി പള്ളിയുടെ വികസന ചരിത്രത്തിൽ തിളങ്ങിനിൽക്കുന്ന മഹാവ്യക്തിത്വങ്ങൾ ഏറെയുണ്ട്. 1960 – 72 കാലഘട്ടത്തിൽ വികാരിയായിരുന്ന ഫാ. ജോൺ ചെറുനിലം, ഫാ. ആന്റണി ഐനിക്കൽ, ഫാ. ആന്റണി പാറോക്കാരൻ തുടങ്ങിയവരൊക്കെ ഓരോരോ കാലത്ത് പള്ളി വികസനത്തിന്റെ അമരക്കാരായിരുന്നു. തിരുമുക്കുളം പ്രദേശത്ത് 1975 ൽ സ്ഥാപിച്ച കുരിശുപള്ളി പിന്നീട് സ്വതന്ത്ര ഇടവകയായി. ഫാ. ആന്റണി പാറോക്കാരന്റെ കാലത്ത് പള്ളിയുടെ 175-ാം വർഷ ജൂബിലി ആഘോഷിച്ചു. 1976 ൽ തുമ്പരശ്ശേരിയിലും 1997 ൽ കാക്കുളിശ്ശേരിയിലും കുരിശുപള്ളികൾ സ്ഥാപിച്ചു. പിന്നീട് ഇവ സ്വതന്ത്ര ഇടവകകളായി.

ഫാ. ജോസ് പഴയാറ്റിലിന്റെ കാലത്തു തുടങ്ങിവച്ച നവീന ദേവാലയത്തിന്റെ നിർമാണം ഫാ. ജോൺ വാഴപ്പിള്ളി (സീനിയർ)യുടെ നേതൃത്വത്തിൽ പൂർത്തീകരിക്കപ്പെട്ടു. 1993 ൽ രൂപതയുട പ്രഥമ ബിഷപ് മാർ ജെയിംസ് പഴയാറ്റിൽ പുതിയ ദേവാലയം ആശീർവദിച്ചു. പുതിയ വൈദിക മന്ദിരം, പാരിഷ് ഹാൾ, വിവിധ സ്ഥാപനങ്ങൾ, ബാലികാഭവനം, വനിതാലയ സോഷ്യൽ സെന്റർ തുടങ്ങിയവയൊക്കെ ഇവിടത്തെ വിശ്വാസി സമൂഹത്തിന്റെ സാമൂഹിക പ്രതിബദ്ധയുടെ അടയാളങ്ങളായി നാടിനും നാട്ടുകാർക്കും അഭിമാനമായി നിലകൊള്ളുന്നു. കഴിഞ്ഞ കാലങ്ങളിൽ ഈ ഇടവകയ്ക്കും നാടിനുവേണ്ടി കഠിനാധ്വാനം ചെയ്ത സമർപ്പിത മനസ്സുകളായ ഇടയസാരഥികൾ കുറച്ചൊന്നുമല്ല.
ലഘുചിത്രം
ചരിത്രത്തിന്റെ ഇന്നലെകളിൽ ഇതിലെ നടന്നുപോയ അവരുടെ വിയർപ്പു മണികളിൽ നിന്നു ആവേശമുൾക്കൊണ്ടും പൂർവികരുടെ വിശ്വാസ പൈതൃകത്തിന്റെ വിരൽസ്പർശമേറ്റുമാണ് ഇന്നും തെക്കൻ താണിശ്ശേരിയിലെ ക്രൈസ്തവ സമൂഹം മുന്നേറുന്നത്.